Πέτρος Δημητρίου

Βιογραφία

Γεννήθηκε στις 18 Απριλίου 1985 στη Λάρνακα και από το 1989 διαμένει στη Λεμεσό. Γονείς του ο Φίλιππος Δημητρίου και η Άννα Κωστρίκκη. Αδέλφια του ο Κωνσταντίνος και η Φλωρεντία   .
Είναι νυμφευμένος με την Αλεξία Νικολάου, από τη Λεμεσό και έχουν ένα παιδί.
Το 2004 αποφοίτησε από το Λύκειο Αγίου Νικολάου ακολουθώντας κατεύθυνση Θετικών Επιστημών και κατατάγηκε στην Στρατιωτική Σχολή Ευελπίδων, αλλά στον ένα χρόνο αποχώρησε για λόγους υγείας. 
Μετά από κάποια χρόνια και αφού μέχρι το 2009 ακολούθησε τον κλάδο της Φυσικής στο Πανεπιστήμιο Κύπρου χωρίς να αποφοιτήσει, τον Ιούλιο του 2012 αποφοίτησε από το Τμήμα Κοινωνικών και Πολιτικών Επιστημών του Πανεπιστημίου Κύπρου αποκτώντας πτυχίο στις Πολιτικές Επιστήμες και στην Κοινωνιολογία και τον Ιούλιο του 2016 απέκτησε μεταπτυχιακό τίτλο στις Πολιτικές και Κοινωνικές Επιστήμες από το Πανεπιστήμιο Κύπρου.
Πραγματοποίησε επίσης μεταπτυχιακές σπουδές στο War Studies Department του King’s College, University of London με ειδίκευση στις Διεθνείς Σχέσεις.

Πολιτική Καριέρα και Σταδιοδρομία

Την περίοδο 2003-04 διετέλεσε Πρόεδρος του Κεντρικού Μαθητικού Συμβουλίου του Λυκείου Αγίου Νικολάου.
Κατά την διάρκεια των φοιτητικών του χρόνων διετέλεσε στέλεχος της Φοιτητικής Παράταξης Κυπρίων Πρωτοπορία του Πανεπιστημίου Κύπρου.
Από το 2006 μέχρι το 2010 αποτέλεσε εκπρόσωπος φοιτητών στο συμβούλιο του Τμήματος ΚΠΕ του Πανεπιστημίου Κύπρου και μέλος του Δ.Σ της Φοιτητικής Ένωσης Πανεπιστημίου Κύπρου.
Από το 2008 μέχρι το 2011 διετέλεσε μέλος της Συγκλήτου του Πανεπιστημίου Κύπρου και από το 2009 μέχρι το 2011 μέλος του Συμβουλίου του Πανεπιστημίου Κύπρου και μέλος του Ομίλου Πολιτικών Μελετών.
Κατά την περίοδο των προεδρικών εκλογών του 2008 ως στέλεχος της Φοιτητικής Παράταξης Κυπρίων Πρωτοπορία του Πανεπιστημίου Κύπρου στήριξε την υποψηφιότητα του Γιαννάκη Κασουλίδη .
Τον Ιούλιο του 2012 εκλέγηκε με τον συνδυασμό του στην έμμισθη θέση του Προέδρου της Εκτελεστικής Επιτροπής της Φοιτητικής Παράταξης Κυπρίων Πρωτοπορία κερδίζοντας τον συνδυασμό του ανθυποψηφίου του, Κωνσταντίνου Λετυμπιώτη, θέση την οποία κατείχε μέχρι τον Αύγουστο του 2014  . 
Κατά τις ακαδημαικές χρονιές 2012-13 και 2013-14 συμμετείχε στην Παγκύπρια Ομοσπονδία Φοιτητικών Ενώσεων, της οποίας διετέλεσε και Αντιπρόεδρος.
Κατά την περίοδο των προεδρικών εκλογών του 2013 ως Πρόεδρος της Εκτελεστικής Επιτροπής της Φοιτητικής Παράταξης Κυπρίων Πρωτοπορία στήριξε την υποψηφιότητα του Νίκου Αναστασιάδη.
Διετέλεσε Πρόεδρος της ΝΕ.ΔΗ.ΣΥ. από το 2014 μέχρι το 2018, περίοδος που συμμετείχε στο εκτελεστικό γραφείο του ΔΗ.ΣΥ. αποτελώντας ένα από τους στενότερους συνεργάτες του Αβέρωφ Νεοφύτου . 
Πιο συγκεκριμένα, το Νοέμβριο του 2014 ανέλαβε χωρίς εκλογές την έμμισθη θέση του Προέδρου της ΝΕ.ΔΗ.ΣΥ. διαδεχόμενος τον εκπαιδευτικό Σωκράτη Φράγκου, για την συμπληρωματική θητεία Νοέμβριος 2014-Αύγουστος 2015. Στο εκλογικό συνέδριο της 8ης Αυγούστου 2015 παρέμεινε χωρίς ανθυποψήφιο στην Προεδρία της ΝΕ.ΔΗ.ΣΥ. μέχρι το 2017   .
Τον Δεκέμβριο του 2015 έγινε μέλος της Πρωτοβουλίας «Κύπρος Μπορούμε», στην οποία συμμετείχαν ελληνοκυπριακές και τουρκοκυπριακές κομματικές οργανώσεις νεολαίας, ενώ από το 2014 μέχρι το 2018 ήταν μέλος του Διοικητικού Συμβουλίου του Οργανισμού Νεολαίας Κύπρου.
Κατά την περίοδο των προεδρικών εκλογών του 2018 ως Πρόεδρος της ΝΕ.ΔΗ.ΣΥ στήριξε ξανά την υποψηφιότητα του Νίκου Αναστασιάδη.
Στις 13 Φεβρουαρίου 2018 ο Πρόεδρος της Δημοκρατίας, Νίκος Αναστασιάδης, ανακοίνωσε τον διορισμό του Πέτρου Δημητρίου στην θέση του Διευθυντή του Γραφείου του Προέδρου της Κυπριακής Δημοκρατίας   .
Στις 23 Φεβρουαρίου 2018 στην συνεδρία του Ανωτάτου Συμβουλίου της ΝΕ.ΔΗ.ΣΥ., ο Πέτρος Δημητρίου ανακοίνωσε την παραμονή του στην προεδρία της κομματικής νεολαίας μέχρι και την 28η Φεβρουαρίου 2018    .  
Την 1η Μαρτίου 2018 ανέλαβε και επίσημα καθήκοντα Διευθυντή του Γραφείου του Προέδρου της Κυπριακής Δημοκρατίας, διαδεχόμενος τον Μιχάλη Σοφοκλέους     .
Τον Πέτρο Δημητρίου στην προεδρία της ΝΕ.ΔΗ.ΣΥ διαδέχθηκε στις 14 Απριλίου 2018 ο Θεόδουλος Ιωάννου.
Τον Ιούνιο του 2019 δημοσίευμα εφημερίδας ανέφερε ότι ο Δημητρίου συνελήφθη στη Ρουμανία για την πρόκληση έντασης πριν από αεροπορική πτήση. Ο ίδιος διέψευσε το περιστατικό.

Aρθρογραφία - Έρευνα

Τα ερευνητικά του ενδιαφέροντα επικεντρώνονται σε θέματα όπως είναι οι Διεθνείς Σχέσεις (σχέσεις Ε.Ε. και ΝΑΤΟ), η Στρατηγική Σκέψη (Ιδέες και Κληρονομιά του Carl von Clausewitz), αλλά και θέματα Ευρωπαϊκής Δημόσιας και Κοινωνικής Πολιτικής (Αναπηρία και Κοινωνία). 
Άρθρα του με πολιτικό περιεχόμενο δημοσιεύτηκαν στον κυπριακό τύπο κατά την περίοδο που διετέλεσε Πρόεδρος της ΝΕ.ΔΗ.ΣΥ        .